Document ID: 31994R1165

Title and Content:
ΚΑΝΟΝΙΣΜΟΣ (ΕΚ) αριθ. 1165/94 ΤΟΥ ΣΥΜΒΟΥΛΙΟΥ της 17ης Μαΐου 1994 για τον καθορισμό των ειδικών διατάξεων για τις εισαγωγές μήλων και αχλαδιών Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), και ιδίως το άρθρο 28 παράγραφος 2, την πρόταση της Επιτροπής, Εκτιμώντας: ότι το Συμβούλιο ενέκρινε τη συμφωνία, υπό μορφή ανταλλαγής επιστολών, μεταξύ της Ευρωπαϊκής Κοινότητας και της Δημοκρατίας της Χιλής για τις εισαγωγές μήλων και αχλαδιών στην Κοινότητα- ότι η συμφωνία αυτή προβλέπει ειδικές διατάξεις, στα πλαίσια του καθεστώτος των τιμών αναγωγής που ορίζει ο κανονισμός (ΕΟΚ) αριθ. 1035/72, για τις εισαγωγές μήλων και αχλαδιών, ήτοι: 1) λαμβάνονται υπόψη οι αντιπροσωπευτικές τιμές για το 60 % τουλάχιστον των ποσοτήτων και υπολογίζεται ένας σταθμισμένος μέσος όρος για τον καθορισμό της τιμής εισόδου- 2) καταργείται η εξισωτική εισφορά μετά από τέσσερις διαδοχικές εργάσιμες ημέρες για τις οποίες δεν θα υπάρχει τιμή- και 3) για την κατάργηση της εξισωτικής εισφοράς, δεν λαμβάνονται υπόψη οι αντιπροσωπευτικές τιμές ενός προϊόντος συγκεκριμένης προέλευσης εάν αυτές αντιστοιχούν σε αμελητέες ποσότητες- ότι αυτές οι ειδικές διατάξεις είναι ανάγκη να εφαρμοσθούν μέχρι να αρχίσουν να εφαρμόζονται τα αποτελέσματα του Γύρου της Ουρουγουάης για τις εισαγωγές μήλων και αχλαδιών- ότι, επομένως, ενδείκνυται να τηρηθούν οι υποχρεώσεις που ανέλαβε η Κοινότητα έναντι της Δημοκρατίας της Χιλής ως προς τις εισαγωγές μήλων και αχλαδιών στην Κοινότητα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ως προς τις εισαγωγές μήλων και αχλαδιών, η Επιτροπή εφαρμόζει, κατά παρέκκλιση, τους ακόλουθους κανόνες: α) η τιμή εισόδου, κατά την έννοια του άρθρου 24 παράγραφος 3 του κανονισμού (ΕΟΚ) αριθ. 1035/72, για μια συγκεκριμένη προέλευση, ισούται με τη χαμηλότερη αντιπροσωπευτική τιμή ή με τον σταθμισμένο μέσο όρο των χαμηλότερων αντιπροσωπευτικών τιμών που διαπιστώνονται στο 60 % τουλάχιστον των ποσοτήτων αυτής της προελεύσεως οι οποίες τίθενται σε εμπορία στο σύνολο των αντιπροσωπευτικών αγορών για τις οποίες υπάρχουν διαθέσιμες τιμές- β) η εξισωτική εισφορά που αναφέρεται στο άρθρο 26 παράγραφος 1 του εν λόγω κανονισμού, καταργείται όταν, για μια συγκεκριμένη προέλευση, οι τιμές εισόδου δεν υπολείπονται της τιμής αναγωγής επί τέσσερις εργάσιμες ημέρες- γ) για κατάργηση της εξισωτικής εισφοράς, η οποία αναφέρεται στο στοιχείο β) κάθε ημέρα μη αξιόλογων πωλήσεων λογίζεται ως ημέρα αργίας. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται μέχρι την ημερομηνία θέσης σε εφαρμογή των αποτελεσμάτων του Γύρου Ουραγουάης, για τις εισαγωγές μήλων και αχλαδιών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Μαΐου 1994.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2639
2656
2520
614
1115
1632

EuroVoc IDs (Expanded): 2639
2656
2520
614
1115
1632

Dataset Source: meu

Split: train